Spar Nord forsøger igen i år at tiltrække nye kunder ved at tilbyde en lukrativ rente til de nyrige konfirmander - og der er kamp om den populære målgruppe.

Spar Nord tager igen i år glædeligt imod konfirmandernes gavepenge ved at tilbyde en høj rente til de nyrige unge. Og kampen mellem bankerne for at lokke konfirmanderne til er blevet endnu hårdere . Det siger pressechef i Spar Nord, Leif Lind Simonsen. - Alle banker har jo interesse i at tiltrække nye kunder. Det er forskelligt, hvilke målgrupper man går efter, men vi oplever en øget interesse for at tiltrække konfirmanderne som kunder til bankerne, siger Leif Lind Simonsen til TV2/Nord. Den nordjyske bank tilbyder i år en rente på fem procent, og selvom det er lavere end tidligere tiders skyhøje konfirmandrenter, er det ifølge Leif Lind Simonsen stadig en lukrativ aftale for de nyrige kunder. - Det er en investering, som på kort sigt koster os penge, fordi vi giver en højere rente, end markedet egentlig berettiger. Men vi kan også se, at konfirmanderne vælger at blive hos os, og så bliver det lige pludselig en god forretning for begge parter. Spar Nord tilbød i 2014 i en konfirmandrente på otte procent, mens renten i 2013 var helt oppe på 12 procent.